丙戌晴。以國忌齊素。掌印大人郭夢徵送下程。呈禮單不受。托名交易。徵求無厭。○丁亥晴。○戊子晴。受宴於都司。掌印郭夢徵二大人劉秉節在座。初出中階。西向五拜三叩頭。次行再拜禮於大人。移坐卓面。衆樂交作。始以一人入舞。中以二人。終以五人。皆著假面持兵器。或戈戟或旗梃。踴躍交鋒。如戰酣狀。又以五人爲㺚子舞而罷。路經楊都督家。園林極盛。小堂後有靑石。以兩石兀而安之。長八尺廣三尺。傍有長松。亦奇絶也。主人楊應奎。乃都督之兄也。都督在京。應奎守其家。其心不俗。設茶果以慰之。座有三大人。傅思忠，布政司栗在廷，御史王國弼也。